پاکستان په روان مالي کال کې دفاعي خدمتونو ته نورې پېسې ورکړي
د پاکستان حکومت په روان مالي کال کې د دفاعي خدمتونو دپاره تر ټولو سېوا اضافي پېسې (ګرانټ) ورکړي او په دې مد کې د راتلونکي مال کال دپاره څلور اعشاريه اووه فيصده نوره اضافه ځانګړې کړی شوې ده.
د ډان ورځپانې د خبر ترمخه په دغو اضافي پېسو کې تر ټولو نه زياتې پېسې ۳۶ اربه روپۍ د دفاع خدمتونو ته ورکړی شوي دي کومې چې د پارلیمان د منظورې پرته مصرف کړی شوي دي. د دفاع په خدمتونو کې د اضافي پېسو خبر په داسې حال کې مخې ته راغلی چې روانه مياشت د پاکستان پوځ ويلي ؤ چې پخپله خوښه به دفاعي بودیجه کې له اضافې تیریږي. او وزیراعظم عمران خان د پوځ داپرېکړه ستائیلې اؤ ویلي یې ؤ د پوځ د بودیجې نه چې کومې پېسې پاتې کیږي حکومت به هغه په خېبر پښتونخوا صوبه کې د ورګډو شوؤ قبائیلي سیمو اؤ بلوچستان په پرمختیا مصرفوي. د ډان د خبر ترمخه د خزانې وزات پارلیمان ته ويلي چې حکومت د پارليمان د منظورې پرته د اخراجاتو په مد کې د ۲۲ اربه روپو نه اوړېدلی د کوم له امله چې حکومت د پارليمان نه د يو کهرب او شپږ اربه روپو اضافي ګرانټ غوښتی دی. ویل شوي د دفاعي خدمتونو په يادو پېسو کې به ۲۰ اربه روپۍ د افغانستان سره په پوله د سيمو د ازغن تار او رڼا د انتظام دپاره، پينځه اربه روپۍ د پوځ او د هوايي ځواک دپاره ځانګړی الاؤنس او د پوځ د ځانګړي ډويژن دپاره پينځه اربه ۸۹ کروړه روپۍ ورکړی شوي دي. د اسنادو ترمخه د روان مالي کال په بجټ يا بوديجه کې ۱۱ کهربه روپۍ ځانګړې کړی شوي دي کومې چې وروسته زیاتې کړی شوي او ۳۸ اربه روپۍ ورسره نورې يو ځای کړی شوي دي. او د راتلونکي مال کال دپاره حکومت د دفاعي خدمتونو دپاره ۱۱ کهرب او ۵۲ اربه روپۍ ځانګړې کړي دي، کومې چې د روان کال د ځانګړې کړو پېسو نه څلور اعشاريه اته فيصده سېوا دي او چې بيا ورته کتنه شوې د هغې نه يو اعشاریه څلور فيصده سېوا ده. په رپوټ کې ويل شوي د دغې نه علاوه د راتلونکي مالي کال دپاره د محکمه دفاع د پرمختيايي اخراجاتو په مد کې درې کهربه ۷۰ اربه او۵۰ کروړه روپۍ ځانګړې کړی شوي دي کومې چې د روان مالي کال په بوديجه کې د ځانګړې کړی شوؤ پېسو نه يو کهرب ۵۳ اربه او ۵۰ کروړه روپو نه ۱۶۰ فيصده يا دوه کهربه ۱۷ اربه روپو نه سېوا دي. دغه ډول په راتلونکي مال کې په بجټ کې د دفاع دپاره ځانګړې کړی شوې مجموعي پېسې ۱۵ کهرب ۲۲ کروړه روپۍ ځانګړې کړی شوي دي کومې چې د روان مالي کال د ۱۲ کهربه ۵۳ اربه روپو نه ۲۱ اعشياريه پينځه فيصده سېوا دي. د اسنادو ترمخه د خزانې وزارت څلور اربه او ۳۰ کروړه روپۍ د هوايي ځواک د تېلو په مد کې د کمي پوره کولو دپاره او نورو خدمتونو دپاره ورکړی شوي دي.